DECIZIA COMISIEI
din 25 aprilie 2007
privind retragerea de pe piață a rapiței hibride cu semințe oleaginoase Ms1xRf2 (ACS-BNØØ4-7xACS-BNØØ2-5) și a produselor sale derivate
[notificată cu numărul C(2007) 1806]
(Numai textul în limba germană este autentic)
(2007/306/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6),
întrucât:
(1)
Rapița cu semințe oleaginoase hibride Ms1xRf2 (ACS-BNØØ4-7xACS-BNØØ2-5) a fost autorizată, în temeiul Directivei 90/220/CEE a Consiliului din 23 aprilie 1990 privind diseminarea deliberată în mediu a organismelor modificate genetic (2), prin Decizia 97/393/CE a Comisiei din 6 iunie 1997 cu privire la introducerea pe piață a rapiței modificate genetic (Brassica napus L. oleifera Metzg. MS1, RF2) în temeiul Directivei 90/220/CEE a Consiliului (3), în vederea utilizării în cultivare și în manipularea în mediu înainte și în timpul transformării lor în fracțiuni neviabile. Directiva 90/220/CEE a fost reformulată și abrogată prin Directiva 2001/18/CE.
(2)
Autorizația a fost acordată pe baza informațiilor conținute în dosarul comunicat în conformitate cu Directiva 90/220/CEE și pe baza tuturor informațiilor comunicate de statele membre.
(3)
Uleiul prelucrat din rapiță cu semințe oleaginoase ACS-BNØØ4-7, din rapiță cu semințe oleaginoase ACS-BNØØ2-5 și din combinația hibridă ACS-BNØØ4-7xACS-BNØØ2-5 a fost introdus pe piață în conformitate cu articolul 5 din Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (4).
(4)
Rapița cu semințe oleaginoase ACS-BNØØ4-7, rapița ACS-BNØØ2-5 și combinația hibridă de rapiță cu semințe oleaginoase ACS-BNØØ4-7xACS-BNØØ2-5 și produsele lor derivate au făcut ulterior obiectul unei notificări din partea Bayer CropScience AG (denumit în continuare „solicitant”) ca produse deja existente în conformitate cu articolul 8 alineatul (1) litera (a) și articolul 20 alineatul (1) din Regulamentul (CE) nr. 1829/2003 (denumit în continuare „regulament”) și au fost înscrise în Registrul comunitar al produselor alimentare și al furajelor modificate genetic. Domeniul de aplicare a notificării acoperă alimente (ulei prelucrat) produse plecând de la linia de rapiță androsterilă cu semințe oleaginoase MS1Bn (B91-4) și de la toate încrucișările convenționale, de la linia de rapiță cu semințe oleaginoase restaurator de fertilitate RF2Bn (B94-2) și de la toate încrucișările convenționale și combinațiile hibride MS1xRF2 (ACS-BNØØ4-7xACS-BNØØ2-5)], precum și furaje ce conțin sau constau în semințe de rapiță modificate genetic derivate din androsteril MS1 (B91-4), cultivar Drakkar, linia de rapiță cu semințe oleaginoase (Brassica napus L. oleifera Metzg.), restauratorul de fertilitate RF2 (B94-2), cultivar Drakkar, linia de rapiță cu semințe oleaginoase (Brassica napus L. oleifera Metzg.) și combinația hibridă MS1xRF2 (ACS-BNØØ4-7xACS-BNØØ2-5) (Brassica napus L. oleifera Metzg. MS1Bn x RF2Bn) în vederea utilizării în cultivare și în manipularea în mediu înainte și în timpul transformării lor în fracțiuni neviabile.
(5)
Solicitantul de rapiță hibridă cu semințe oleaginoase ACS-BNØØ4-7xACS-BNØØ2-5 a declarat, într-o scrisoare adresată Comisiei Europene, la data de 15 noiembrie 2005 că a stopat comercializarea la scară mondială a soiurilor rezultate din acest eveniment de transformare și că toate stocurile de semințe au fost recuperate și distruse după sezonul de vânzări 2003.
(6)
Solicitantul a declarat mai departe Comisiei că a renunțat să mai introducă, în temeiul articolului 8 alineatul (4) primul paragraf, al articolului 11, al articolului 20 alineatul (4) și al articolului 23 din regulament, o cerere de reînnoire a autorizației acordate în temeiul regulamentului pentru rapița cu semințe oleaginoase ACS-BNØØ4-7, rapița cu semințe oleaginoase ACS-BNØØ2-5 și combinația hibridă ACS-BNØØ4-7xACS-BNØØ2-5. Prin urmare, nici cultivarea, nici punerea pe piață a rapiței hibride cu semințe oleaginoase ACS-BNØØ4-7xACS-BNØØ2-5 și a produselor sale derivate nu vor mai fi autorizate în Comunitate după 18 aprilie 2007.
(7)
În consecință, este necesar să se adopte măsuri cu scopul de a se asigura retragerea efectivă de pe piață a semințelor de rapiță hibridă cu semințe oleaginoase ACS-BNØØ4-7xACS-BNØØ2-5. Indisponibilitatea semințelor ar trebui să antreneze dispariția tuturor produselor derivate din rapița ACS-BNØØ4-7, ACS-BNØØ2-5 și din combinația hibridă de rapiță cu semințe oleaginoase ACS-BNØØ4-7xACS-BNØØ2-5 din lanțul alimentar și furajer, într-o perioadă rezonabilă.
(8)
Întrucât solicitantul a oprit vânzarea semințelor de rapiță hibridă cu semințe oleaginoase ACS-BNØØ4-7xACS-BNØØ2-5 după sezonul de însămânțare 2003, stocurile de produse derivate din rapița ACS-BNØØ4-7, rapița ACS-BNØØ2-5 și din combinația hibridă de rapiță cu semințe oleaginoase ACS-BNØØ4-7xACS-BNØØ2-5 sunt epuizate și nu ar mai trebui să se găsească pe piață după 18 aprilie 2007. Cu toate acestea, prezența de urme minime de material genetic modificat provenit din rapița cu semințe oleaginoase ACS-BNØØ4-7, ACS-BNØØ2-5 și ACS-BNØØ4-7xACS-BNØØ2-5 poate fi detectată un anumit timp în diferite produse alimentare sau furaje.
(9)
Din motive de securitate juridică, este necesar să fie stabilită o perioadă de tranziție în timpul căreia produsele alimentare sau furajele pot conține acest tip de material fără a se considera că încalcă prevederile articolului 4 alineatul (2) sau ale articolului 16 alineatul (2) din regulament, în cazul în care această prezență este întâmplătoare sau tehnic inevitabilă.
(10)
În determinarea nivelului tolerat și a perioadei de tranziție este oportun să se țină cont de timpul necesar până când retragerea efectivă de pe piață a semințelor să producă efectele sale asupra lanțului alimentar și furajer. În toate cazurile, nivelul tolerat trebuie să fie inferior cu 0,9 % nivelului de etichetare și trasabilitate prevăzut în regulament pentru prezența întâmplătoare sau tehnic inevitabilă a materialului genetic modificat în alimente sau furaje.
(11)
Ținând cont de prezenta decizie, ar trebui modificate înscrierile din Registrul comunitar al produselor alimentare și al furajelor modificate genetic, prevăzut la articolul 28 din regulament, în ceea ce privește rapița ACS-BNØØ4-7, rapița ACS-BNØØ2-5 și combinația hibridă de rapiță cu semințe oleaginoase ACS-BNØØ4-7xACS-BNØØ2-5.
(12)
Solicitantul a fost consultat cu privire la măsurile prevăzute în prezenta decizie.
(13)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Pentru a se asigura retragerea efectivă de pe piață a semințelor de rapiță hibridă ACS-BNØØ4-7xACS-BNØØ2-5 destinate cultivării, solicitantul trebuie să se conformeze măsurilor prevăzute în anexă.
În termen de șase luni de la data notificării prezentei decizii, solicitantul trebuie să prezinte Comisiei un raport asupra aplicării măsurilor prevăzute în anexă.
Articolul 2
Prezența de material ce conține, constă sau este produs din rapița ACS-BNØØ4-7, rapița ACS-BNØØ2-5 și combinația hibridă de rapiță cu semințe oleaginoase ACS-BNØØ4-7xACS-BNØØ2-5 în produse alimentare sau furaje, notificat în temeiul articolului 8 alineatul (1) și al articolului 20 alineatul (1) din regulament, trebuie tolerat pe o perioadă de 5 ani de la data notificării prezentei decizii, cu condiția:
(a)
ca această prezență să fie întâmplătoare sau tehnic inevitabilă; și în cazul în care
(b)
nu depășește o proporție de 0,9 %.
Articolul 3
Pentru a se ține cont de prezenta decizie, înscrierile din Registrul comunitar al produselor alimentare și al furajelor modificate genetic sunt modificate conform prevederilor articolului 28 din regulament, în ceea ce privește rapița ACS-BNØØ4-7, rapița ACS-BNØØ2-5 și combinația hibridă de rapiță cu semințe oleaginoase ACS-BNØØ4-7xACS-BNØØ2-5.
Articolul 4
Prezenta decizie se adresează Bayer CropScience AG, Alfred-Nobel-Str. 50, D-40789 Monheim am Rhein, Germania.
Adoptată la Bruxelles, 25 aprilie 2007.